b'\n_START_ARTICLE_\nTrij\xc5\xb3 sien\xc5\xb3 sankirta\n_START_SECTION_\nSankirt\xc5\xb3 istorija\n_START_PARAGRAPH_\nKai kurios trij\xc5\xb3 valstybi\xc5\xb3 sien\xc5\xb3 sankirtos istori\xc5\xa1kai susiformavo gana seniai, juose susitinka ne tik \xc5\xa1ali\xc5\xb3 teritorijos, bet ir kult\xc5\xabros, kalbos. Da\xc5\xbenai \xc5\xa1ie punktai puo\xc5\xa1iamos kaimynini\xc5\xb3 valstybi\xc5\xb3 v\xc4\x97liavomis, yra pastatomos \xc5\xbeym\xc4\x97s, obeliskai. \xc5\xa0iose vietose m\xc4\x97gsta fotografuotis turistai, apie jas kuriami \xc4\xafvair\xc5\xabs pasakojimai, legendos. Taip apie Kruonio gaid\xc5\xbeius caro laikais buvo sakoma, kad jie budina tris gubernijas - mat prie \xc5\xa1io kaimo kirtosi Rusijos imperijos Suvalk\xc5\xb3, Kauno ir Vilniaus gubernij\xc5\xb3 ribos ir gaid\xc5\xbeio giedojim\xc4\x85 gal\xc4\x97jo i\xc5\xa1girsti vis\xc5\xb3 trj\xc5\xb3 gubernij\xc5\xb3 gyventojai._NEWLINE_Trij\xc5\xb3 valstybini\xc5\xb3 sien\xc5\xb3 sankirt\xc4\x85 oficialiai \xc4\xafteisina deryb\xc5\xb3 sutartis, kuri\xc4\x85 privalo ratifikuoti vis\xc5\xb3 gretim\xc5\xb3 \xc5\xa1ali\xc5\xb3 auk\xc5\xa1\xc4\x8diausieji vald\xc5\xbeios organai. Pasaulyje trij\xc5\xb3 sien\xc5\xb3 sankirt\xc5\xb3 daugiausiai turi Kinija (14), o j\xc5\xb3 neturi salose esan\xc4\x8dios valstyb\xc4\x97s, taip pat kai kurios \xc5\xa1alys kaip JAV ar Kanada. I\xc5\xa1 viso pasaulyje \xc5\xbeinomos 134 trij\xc5\xb3 sien\xc5\xb3 sankirtos tarp 195 valstybi\xc5\xb3. Bene labiausiai pagars\xc4\x97jusi yra sena Belgijos-Olandijos-Vokietijos valstybini\xc5\xb3 sien\xc5\xb3 sankirta ant Valserio kalno._NEWLINE_Lietuva taip pat turi tris sausumos ir dvi j\xc5\xabrines valstybini\xc5\xb3 sien\xc5\xb3 sankirtas.\n_START_SECTION_\nSien\xc5\xb3 sankirta Liudvinavas\n_START_PARAGRAPH_\nTai Baltarusijos-Latvijos-Lietuvos trij\xc5\xb3 sien\xc5\xb3 sankirta. Nustatytas \xc5\xa1i\xc5\xb3 valstybi\xc5\xb3 demarkacini\xc5\xb3 komisij\xc5\xb3 2001 m. bir\xc5\xbeelio m\xc4\x97n. 29 d. protokolu. Pasienio \xc5\xbeenkl\xc4\x85 sudaro centrinis geodezinis \xc5\xbeenklas, \xc4\xafrengtas valstybini\xc5\xb3 sien\xc5\xb3 sankirtos ta\xc5\xa1ke ir trys ketursieniai stulpai, atsukti \xc4\xaf geodezin\xc4\xaf \xc5\xbeenkl\xc4\x85. Kiekvieno stulpo sienoje yra herbas ir valstyb\xc4\x97s pavadinimas.\n_START_SECTION_\nSien\xc5\xb3 sankirta Mara\n_START_PARAGRAPH_\nTai Baltarusijos-Lenkijos-Lietuvos trij\xc5\xb3 sien\xc5\xb3 sankirta, yra up\xc4\x97s Mara vagos viduryje. Tarpvyriausybinis susitarimas d\xc4\x97l \xc5\xa1i\xc5\xb3 valstybini\xc5\xb3 sien\xc5\xb3 sankirtos pasira\xc5\xa1ytas 2009 m. rugs\xc4\x97jo 16 d. Vilniuje.\n_START_SECTION_\nSien\xc5\xb3 sankirta Vi\xc5\xa1tytis\n_START_PARAGRAPH_\nTai Lenkijos-Lietuvos-Rusijos trij\xc5\xb3 sien\xc5\xb3 sankirta, yra u\xc5\xbe trij\xc5\xb3 kilometr\xc5\xb3 \xc4\xaf pietus nuo Vi\xc5\xa1ty\xc4\x8dio e\xc5\xbeero ir u\xc5\xbe 100 metr\xc5\xb3 nuo Varmijos Moz\xc5\xabr\xc5\xb3 ir Palenk\xc4\x97s vaivadij\xc5\xb3 ribos va\xc5\xbeiuojant Lenkijos vaivadijos keliu . 1422 met\xc5\xb3 rugs\xc4\x97jo 27 dien\xc4\x85 Melno sutartimi buvo \xc4\xafteisinta siena tarp Lietuvos-Lenkijos valstyb\xc4\x97s ir Rytpr\xc5\xabsi\xc5\xb3, tuo pa\xc4\x8diu nustatytas ir sankirtos ta\xc5\xa1kas. V\xc4\x97liau jis pasidar\xc4\x97 nebereikalingas, nes Lenkija ir Lietuva \xc4\xaf\xc4\x97jo \xc4\xaf Rusijos imperijos sud\xc4\x97t\xc4\xaf. Tarpukariu Lietuvos-Lenkijos siena nebuvo demarkuota, taigi ir sankirtos ta\xc5\xa1kas oficialiai nebuvo \xc4\xafteisintas. Dabartin\xc4\x97 sankirta buvo nustatyta Vilniuje tri\xc5\xa1aliu susitarimu 2005 m. spalio 27 d.'